Canberra
Store norske leksikon,Geografi,Verdens geografi,Oseania,Australias geografi
Canberra er hovedstaden i Australia. Den ligger sørøst i delstaten New South Wales, 247 kilometer sørvest for Sydney. Canberra har 431 280 innbyggere (ABS, 2020) og er største by i forbundsterritoriet Australian Capital Territory.
Navnet Canberra er en avledning av ordet 'møteplass' på et aboriginspråk. Bybeskrivelse Byen har katolsk erkebispesete og en rekke utdannings- og kulturinstitusjoner, blant annet nasjonaluniversitetet (1946), teknisk høyskole (1966), nasjonalbibliotek (1968), nasjonalgalleri (1982), observatorium og zoologisk hage.Canberra er en vakker parkby, anlagt amfiteatralsk på begge sider av den oppdemmede innsjøen Lake Burley Griffin. Commonwealth Avenue krysser innsjøen med en bro og ender i store rundkjøringer både på nordsiden og på sørsiden. Rundkjøringen i sør er ekstra stor. I denne ligger den nye parlamentsbygningen, som ble åpnet i 1988. På sørsiden ligger også nasjonalbiblioteket, høyesterett, nasjonalgalleriet og en rekke ambassader. Mange av ambassadene reflekterer hjemlandets arkitektur. Rundt rundkjøringen på nordsiden av innsjøen ligger byens forretningssenter. Historie Allerede tidlig på 1820-tallet ble Canberra bosatt av europeere. Ettersom bosettingen økte på 1800-tallet ble den opprinnelige aboriginerbefolkningen redusert, i stor grad på grunn av innførte sykdommer som kopper og meslinger.Canberra er en av få planlagte byer i Australia. Australia ble organisert som en forbundsstat i 1901, og Canberra ble utpekt som Australias nye hovedstad i 1908. Anlegget av byen ble påbegynt i 1913, etter en plan av den amerikanske arkitekten Walter Burley Griffin. Parlamentsbygningen sto ferdig i 1927, da Canberra overtok funksjonen som hovedstad. Overføringen av alle statlige etater fra Melbourne til Canberra ble ikke fullført før etter andre verdenskrig.I 1945 var folketallet enda bare 14 000. Befolkningen vokste med over 50 prosent i hver femårsperiode fra 1955 til 1975. Midtpunktet i Griffins design – Lake Burley Griffin – sto ferdig i 1964. Norge i Canberra Norge har ambassade i Canberra. Les mer i Store norske leksikon Australias geografi Australias befolkning Australias historie Australia Eksterne lenker Canberras offisielle nettsider